《贺生孙诗》
宋代·王洋

纷纷郁郁烟结扉，传道老何孙子归。褓中不作婴儿泣，芝兰共子生庭闱。

于公决狱德莫比，今日何公亦如此。掌中送此麒麟儿，不是如来须孔子。

长儿本自长沙得，骥子生孙定奇特。未论玉骨秋水神，闻说已传汤饼色。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅子长。有《东牟集》。